title: Kommissionens gennemførelsesforordning (EU) 2020/1177 af 7. august 2020 om ændring af gennemførelsesforordning (EU) 2020/469 for så vidt angår udsættelse af fristerne for anvendelsen af visse foranstaltninger på baggrund af covid-19-pandemien (EØS-relevant tekst)

text:
                  10.8.2020

                  DA

                  Den Europæiske Unions Tidende

                  L 259/12

         KOMMISSIONENS GENNEMFØRELSESFORORDNING (EU) 2020/1177
         af 7. august 2020
         om ændring af gennemførelsesforordning (EU) 2020/469 for så vidt angår udsættelse af fristerne for anvendelsen af visse foranstaltninger på baggrund af covid-19-pandemien
         (EØS-relevant tekst)
         EUROPA-KOMMISSIONEN HAR —
         under henvisning til traktaten om Den Europæiske Unions funktionsmåde,
         under henvisning til Europa-Parlamentets og Rådets forordning (EU) 2018/1139 af 4. juli 2018 om fælles regler for civil luftfart og oprettelse af Den Europæiske Unions Luftfartssikkerhedsagentur og om ændring af forordning (EF) nr. 2111/2005, (EF) nr. 1008/2008, (EU) nr. 996/2010, (EU) nr. 376/2014 og direktiv 2014/30/EU og 2014/53/EU og om ophævelse af (EF) nr. 552/2004 og (EF) nr. 216/2008 og Rådets forordning (EØF) nr. 3922/91 (1), særlig artikel 36, stk. 1, litra c) og g), artikel 43, stk. 1, litra a) og f), og artikel 44, stk. 1, og
         ud fra følgende betragtninger:

                     (1)

                     Visse foranstaltninger, der er indført med henblik på at begrænse covid-19-pandemien, udgør en alvorlig hindring for, at medlemsstaterne og luftfartsbranchen kan forberede sig på anvendelsen af en række nyligt vedtagne gennemførelsesforordninger vedrørende flyvesikkerhed.

                     (2)

                     Isolationsforanstaltningerne og ændringerne i arbejdsforholdene og de ansattes disponibilitet kombineret med den ekstra arbejdsbyrde, der følger af håndteringen af covid-19-pandemiens betydelige negative konsekvenser for alle interessenter, hæmmer forberedelserne med hensyn til anvendelsen af disse gennemførelsesforordninger.

                     (3)

                     En del af Kommissionens gennemførelsesforordning (EU) 2020/469 (2) finder anvendelse fra den 5. november 2020. Tilpasningen af de fælles rapporteringskrav og krav vedrørende SNOWTAM- og METAR-formatet i overensstemmelse med Organisationen for International Civil Luftfarts (ICAO's) normer og anbefalede fremgangsmåder, der blev indført ved den nævnte gennemførelsesforordning, hæmmes på grund af manglende ressourcer hos de kompetente myndigheder og operatører på baggrund af covid-19-udbruddet, og den bør derfor udsættes for at give de kompetente myndigheder og interessenter tid til at forberede gennemførelsen heraf.

                     (4)

                     Den Europæiske Unions Luftfartssikkerhedsagentur har over for Kommissionen bekræftet, at det er muligt at udsætte anvendelsen af de bestemmelser, der henvises til i betragtning 3, uden at dette får en skadelig virkning på flyvesikkerheden, fordi udsættelsen vedrører en meget begrænset periode, og de nye foranstaltninger tilsigter at ajourføre allerede gældende bestemmelser i overensstemmelse med de gældende ICAO-normer og anbefalede fremgangsmåder.

                     (5)

                     For at yde de nationale myndigheder og alle interessenter øjeblikkelig bistand under covid-19-pandemien og give dem mulighed for at tilpasse deres planlægning med henblik på at forberede sig på den udsatte anvendelse af de pågældende bestemmelser bør denne forordning træde i kraft dagen efter offentliggørelsen i Den Europæiske Unions Tidende.

                     (6)

                     Foranstaltningerne i denne forordning er i overensstemmelse med udtalelse fra det udvalg, der er nedsat ved artikel 127 i forordning (EU) 2018/1139 —

               VEDTAGET DENNE FORORDNING:

            Artikel 1
            Artikel 5 i gennemførelsesforordning (EU) 2020/469 affattes således:

                  »Artikel 5
                  Denne forordning træder i kraft på tyvendedagen efter offentliggørelsen i Den Europæiske Unions Tidende.
                  Den anvendes fra den 27. januar 2022.
                  Følgende bestemmelser finder anvendelse fra den 12. august 2021:

                              a)

                              bilag I, nr. 10), litra b)

                              b)

                              bilag III, nr. 6), tillæg 3 »SNOWTAM-FORMAT«.

                        Bilag III, nr. 5), finder anvendelse fra den 5. november 2020 med undtagelse af nr. 5), litra v): tillæg 1 Model for METAR, som anvendes fra den 12. august 2021.«

            Artikel 2
            Denne forordning træder i kraft dagen efter offentliggørelsen i Den Europæiske Unions Tidende.

            Denne forordning er bindende i alle enkeltheder og gælder umiddelbart i hver medlemsstat.
            Udfærdiget i Bruxelles, den 7. august 2020.

                  På Kommissionens vegne

               Ursula VON DER LEYEN

                  Formand

            (1)  EUT L 212 af 22.8.2018, s. 1.

            (2)  Kommissionens gennemførelsesforordning (EU) 2020/469 af 14. februar 2020 om ændring af forordning (EU) nr. 923/2012, forordning (EU) nr. 139/2014 og forordning (EU) 2017/373 for så vidt angår krav til lufttrafikstyring/luftfartstjenester, udformning af luftrumsstrukturer og datakvalitet, sikkerheden på baner og om ophævelse af forordning (EF) nr. 73/2010 (EUT L 104 af 3.4.2020, s. 1).